་ཉི་མ་འབུམ་གྱི་འོད་ལས་ལྷག་པའི་འོད་འདོམ་གང་བ་དང་། འོད་ཟེར་མཐའ་ཡས་པར་མངའ་བ། སྐུ་ལ་ངུར་སྨྲིག་གི་ན་བཟའ་ཆོས་གོས་གསུམ་མནབས་ཤིང་། ཕྱག་གཡས་ས་གནོན་དང་གཡོན་མཉམ་གཞག་གི་ཕྱག་རྒྱ་ཅན། ཞབས་རྡོ་རྗེའི་སྐྱིལ་མོ་ཀྲུང་གིས་བཞུགས་པ། དབུའི་གཙུག་ཏོར་ལྟར་མི་མངོན་པ་དང་ཕྱག་ཞབས་འཁོར་ལོས་མཚན་པ་སོགས་མཚན་བཟང་པོ་སུམ་ཅུ་རྩ་གཉིས་དང་། ཕྱག་ཞབས་ཀྱི་སོར་མོ་ཟངས་མདོག་སྣུམ་ཞིང་ཕྱག་སོར་ཟླུམ་རྒྱས་རིང་བ་དྲྭ་བས་འབྲེལ་པ་སོགས་དཔེ་བྱད་བཟང་པོ་བརྒྱད་ཅུས་བརྒྱན་པ། སྐུ་མཛེས་ཤིང་ལྟ་བས་ཆོག་མི་ཤེས་པ་མཐོང་ན་མི་མཐུན་པ་མེད་པ། དད་པས་མོས་པ་རྣམས་ལ་མངོན་པར་དགའ་བ་སྐྱེད་པ་དེ་ལྟ་བུའི་སྐུར་ཀྲོང་གིས་གྱུར་པར་བསྒོམ། དེའི་ཐུགས་ཀར་ཟླ་བའི་དཀྱིལ་འཁོར་གྱི་སྟེང་དུ་ཆོས་ཀྱི་འཁོར་ལོ་ཁ་དོག་དཀར་པོ་རྩིབས་སྟོང་དང་ལྡན་པའི་ལྟེ་བར་མུྃ་ཡིག་སེར་པོའི་མཐའ་སྐོར་དུ། ཨོཾ་མུ་ནི་མུ་ནི་མ་ཧཱ་མུ་ན་ཡེ་སྭཱ་ཧཱ། ཞེས་པའི་སྔགས་ཕྲེང་གསེར་གྱི་མདོག་ལྟ་བུས་བསྐོར་བར་གསལ་ཐོབ་ལ་གསོལ་བ་འདེབས་པ་འདིའི་རྗེས་ཟློས་གྱིས། ཡི་གེ་འབྲི་མཆོད་སྦྱིན་པ་དང་། །ཉན་དང་ཀློག་དང་ལེན་པ་དང་། །འཆད་དང་ཁ་ཏོན་བྱེད་པ་དང་། །དེ་སེམས་པ་དང་སྒོམ་པ་ཡི། །དབང་བསྐུར་དམ་པ་བདག་ལ་སྩོལ། །ཞེས་ལན་གསུམ། དེ་ལྟར་གསོལ་བ་བཏབ་པས་མདུན་གྱི་མཎྜལ་གྱི་དབུས་སུ་བཞུགས་པའི་བཅོམ་ལྡན་འདས་ཐུབ་པའི་དབང་པོའི་སྐུ་རབ་གནས་མཚན་ཉིད་དང་ལྡན་པ་འདི་ངོ་བོ་ཉིད་ཀྱིས་ཀྱང་བཅོམ་ལྡན་འདས་ཉིད་མངོན་སུམ་བཞུགས་པ་དང་ཁྱད་མེད་ཅིང་། ཁྱེད་རང་རྣམས་ཀྱི་ཡིད་ཀྱིས་ཀྱང་དེ་ལྟར་བཞུགས་པ་ཡིན་སྙམ་པའི་མོས་འདུན་དུང་པར་བྱས་པས། གང་གི་སངས་རྒྱས་ཡིད་བྱེད་པ། །དེ་ཡི་མདུན་ན་ཐུབ་པ་བཞུགས། །བྱ་བའི་དོན་ཅན་དུ་འོང་བ་ཡིན། །དེའི་ཐུགས་ཀར་ཡང་ཟླ་བའི་དཀྱིལ་འཁོར་འཁོར་ལོ་ས་བོན་སྔགས་ཕྲེང་སོགས་སློབ་དཔོན་གྱི་ཐུགས་ཀར་བསྒོམས་པ་བཞིན་དུ་འོད་ཀོར་རེ་ཡོད་པར་སྒོམས། སློབ་དཔོན་བཅོམ་ལྡན་འདས་ཐུབ་པ་ཆེན་པོར་གསལ་བའི་ཐུགས་ཀའི་ས་བོན་སྔགས་ཕྲེང་དང་བཅས་པ་ལས། མདོ་སྡེ་དབྱངས་བསྙད་ལུང་དུ་བསྟན། །ཚིགས་བཅད་ཆེད་བརྗོད་གླེང་གཞི་དང་། །རྟོགས་བརྗོད་དེ་ལྟ་བུ་བྱུང་དང་། །སྐྱེས་རབས་ཤིན་ཏུ་རྒྱས་པའི་སྡེ། །རྨད་བྱུང་གཏན་ལ་དབབ་པའི་སྡེ། །ཞེས་པའི་གསུང་རབ་ཡན་ལག་བཅུ་གཉིས་དང་། ཆོས་ཀྱི་སྒོ་མོ་བརྒྱད་ཁྲི་བཞི་སྟོང་གི་ངོ་བོར་གྱུར་པའི་འོད་ཟེར་གསེར་བཙོ་མའི་ཁ་དོག་ལྟ་བུ་དཔག་ཏུ་མེད་པ་དང་ཨཱ་ལི་ཀཱ་ལི་དབྱངས་གསལ་གྱི་ཡིག་འབྲུ་ཁ་དོག་དེ་འདྲ་བ་དཔག་ཏུ་མེད་པ་འཕྲོས་པ་རྣམས། སློབ་མའི་ལུས་ངག་ཡིད་གསུམ་ལ་ཐིམ་པས། ཚེ་འཁོར་བ་ཐོག་མ་མེད་པ་ནས་བསགས་པའི་རྩ་བའི་ཉོན་མོངས་པ་དྲུག ཉེ་བའི་ཉོན་མོངས་པ་ཉི་ཤུ། གཟུང་འཛིན་རྣམ་རྟོག་གི་འཆིང་བ་ལ་སོགས་པའི་ཉོན་མོངས་པ་དང་། ཤེས་བྱས་བསྡུས་པའི་སྡིག་པ་དང་སྒྲིབ་པ་ཐམས་ཅད་བྱང་ཞིང་དག ཁྱད་པར་དུའང་ལུང་དང་མངོན་པར་རྟོགས་པའི་ཡོན་ཏན་རྒྱུད་ལ་སྐྱེ་བ་ལ་བར་དུ་གཅོད་པའི་བགེགས་ཆེན་པོ་བཞི་དང་། མི་ཤེས་པའི་རྒྱུ་བཞི་དང་། མ་རིག་པ་གཉིས་དང་། རྨོངས་པའི་དྲི་མ་ཐམས་ཅད་གཞོམ་ནས་སྒོ་གསུམ་ཤེལ་གྱི་གོང་བུ་ལྟར་རྣམ་པར་དག་པར་གྱུར་སྙམ་པའི་མོས་པ་གྱིས། བྱས་ལ་ཐུབ་པའི་སྐུ་སྤྱི་བོར་བཞག་ལ། ཡི་གེ་འབྲི་མཆོད་སྦྱིན་པ་དང་། །ཉན་དང་ཀློག་དང་ལེན་པ་དང་། །འཆད་དང་ཁ་ཏོན་བྱེད་པ་དང་། །དེ་སེམས་པ་དང་སྒོམ་པ་ཡི། །དབང་བསྐུར་དམ་པ་ཁྱོད་ལ་སྦྱིན། །ཅེས་བརྗོད་པའི་རྗེས་སུ་མེ་ཏོག་གཏོར་ཞིང་། ཨོཾ་སུ་པྲ་ཏིཥྛ་བཛྲཱ་ཡེ་སྭཱ་ཧཱ། ཞེས་བརྗོད། དེ་ལྟར་བྱས་པས་ཁྱེད་རང་རྣམས་ཀྱི་ལུས་བཅོམ་ལྡན་འདས་ཐུབ་པ་ཆེན་པོའི་སྐུ། སྐུ་མདོག་གསེར་བཙོ་མ་ལྟ་བུ་ཞལ་གཅིག་གཉིས་གཡས་ས་གནོན་དང་གཡོན་མཉམ་གཞག་གི་ཕྱག་རྒྱ་ཅན། སྐུ་ལ་ན་བཟའ་ཆོས་གོས་གསུམ་མནབས་ཤིང་། ཞབས་རྡོ་རྗེའི་སྐྱིལ་ཀྲུང་གིས་བཞུགས་པ། འོད་དང་འོད་ཟེར་འཕྲོ་བའི་སྐུར་གྱུར། ཁྱེད་རང་རྣམས་ཀྱི་ངག་གསུང་རབ་ཡན་ལག་གཅུ་གཉིས་དང་ཆོས་ཕུང་བརྒྱད་ཁྲི་བཞི་སྟོང་གི་ངོ་བོར་གྱུར། ཁྱེད་རང་རྣམས་ཀྱི་ཡིད་མཁྱེན་བརྩེ་ནུས་པའི་ཡེ་ཤེས་ཅན་ཤེས་བྱ་ཐམས་ཅད་ལ་ཆགས་ཐོགས་དང་བྲལ་བའི་བློ་གྲོས་ཕུན་སུམ་ཚོགས་པར་གྱུར་སྙམ་པའི་ངེས་ཤེས་བརྟན་པོ་སྒོམས། དེ་ནས་ཡང་མཎྜལ་གྱི་དབུས་སུ་བཞུགས་པའི་བཅོམ་ལྡན་འདས་ཐུབ་པ་ཆེན་པོའི་ཐུགས་ཀའི་འཁོར་ལོ་ས་བོན་སྔགས་ཕྲེང་དང་བཅས་པ་དེ་འདྲ་བ་གཉིས་པ་ཞིག་མར་མེ་གཅིག་ལས་གཉིས་མཆེད་ཀྱི་ཚུལ་དུ་འཕྲོས་ཞལ་ནས་ཐོན། སློབ་དཔོན་གྱི་ཐུགས་ཀའི་འཁོར་ལོ་ས་བོན་སྔགས་ཕྲེང་དང་བཅས་པ་ལས་ཀྱང་དེ་འདྲ་བ་གཉིས་པ་བྱུང་བ་ཞལ་ནས་ཐོན་པ་དག་ལྷན་ཅིག་ཏུ་སློབ་མ་རྣམས་ཀྱི་ཞལ་དུ་ཞུགས། ཐུགས་ཀར་ཟླ་བའི་དཀྱིལ་འཁོར་གྱི་སྟེང་དུ་འཁོར་ལོ་མུྃ་ཡིག་སྔགས་ཕྲེང་དང་བཅས་པ་འོད་ལྷག་གེར་གསལ་བའི་སྔགས་ཕྲེང་རྣམས་ཀོར་ཀོར་འཁོར་བ་མོས་ལ་སྔགས་བརྒྱ་རྩ་བརྒྱད་གསུང་བར་ཞུ། ཨོཾ་མུ་ནི་མུ་ནི་མ་ཧཱ་མུ་ན་ཡེ་སྭཱ་ཧཱ། སྔགས་བརྒྱ་རྩ་བརྒྱད་འདོན། བཀའ་བསྟན་བཅོས་ཀྱི་གླེགས་བམ་གང་ཡང་རུང་བ་ཞིག་སྤྱི་བོར་བཞག་ནས། ཡི་གེ་འབྲི་མཆོད་སྦྱིན་པ་དང་། །ཉན་དང་ཀློག་དང་ལེན་པ་དང་། །འཆད་དང་ཁ་ཏོན་བྱེད་པ་དང་། །དེ་སེམས་པ་དང་སྒོམ་པ་ཡི། །ལུང་མཆོག་དམ་པ་ཐོབ་གྱུར་ཅིག །ཅེས་དང་། མེ་ཏོག་མགོར་བཞག་ནས། བཅོམ་ལྡན་འདི་ལ་སྩལ་ལགས་ཀྱིས། །འདི་ལ་འགོ་བར་མཛད་དུ་གསོལ། །ཞེས་བརྗོད། དེ་ནས་སློབ་དཔོན་བཅོམ་ལྡན་འདས་ཐུབ་པའི་དབང་པོའི་སྐུར་གསལ་བ་ཡང་འོད་ཟེར་གྱི་ཕུང་པོར་གྱུར་ཏེ་ཁྱེད་རང་རྣམས་ལ་ཐིམ། ཁྱེད་རང་རྣམས་བཅོམ་ལྡན་འདས་ཀྱི་སྐུར་གསལ་བ་ཡང་འོད་ཀྱི་རང་བཞིན་དུ་གྱུར་པའི་ངང་ནས་གང་དུའང་དམིགས་སུ་མེད་པའི་འོད་གསལ་བ་ཇི་ལྟར་བཙལ་ནའང་ཅི་ཡང་མ་མཐོང་བ་དེ་ལྟར་བལྟའོ། །འདི་ལྟར་སེམས་དང་དམིགས་པ་ཐ་དད་པར་མི་མཐོང་བ་དེའི་ཚེ་ཡང་དག་པར་མཐོང་བ་སྟེ། ཇི་སྐད་དུ། ཀུན་རྫོབ་ཇི་ལྟར་སྣང་བ་འདི། །རིག་པས་བརྟག་ན་འགའ་མི་རྙེད། །མ་རྙེད་པ་དེ་དོན་དམ་ཡིན། །ཡེ་ནས་གནས་པའི་ཆོས་ཉིད་དོ། །ཞེས་ཇོ་བོ་ཆེན་པོའི་གསུང་ལས་མཐོང་བ་དེ་ལྟ་བུ་ལ་དྲན་པ་དང་ཤེས་རབ་ཀྱིས་མ་ཡེངས་པར། སེམས་གཏད་ཅིང་མཉམ་པར་ཞོག་ཅིག ཅེས་དར་ཅིག་བསྒོམ་དུ་གཞུག དེའི་ངང་ནས་དོན་དམ་པའི་རང་བཞིན་ནམ་མཁའ་ལྟ་བུ་ལ་ལྟ་བའི་ཤེས་རབ་ཀྱི་མིག་དང་མི་འབྲལ་ཞིང་། ཀུན་རྫོབ་རྟེན་ཅིང་འབྲེལ་བར་འབྱུང་བ་སྒྱུ་མ་ལྟ་བུ་ལ་ལྟ་བའི་ཡེ་ཤེས་ཀྱི་མིག་དང་བྲལ་བའི་སེམས་ཅན་རྣམས་ལ་དམིགས་པའི་སྙིང་རྗེ་བྱང་ཆུབ་ཀྱི་སེམས་བསྐུལ་བས། སླར་ཡང་སྒྱུ་མ་ལྟ་བུའི་ལུས་ཀྱིས་རང་གཞན་གྱི་དོན་རྒྱ་ཆེན་པོ་བསྒྲུབ་པ་ལ་བརྩོན་པར་བྱའོ། །དེ་ལྟར་བྱས་པས་ཁྱེད་རང་རྣམས་ཆོས་སྤྱོད་བཅུའི་སྒྲུབ་པ་རིན་པོ་ཆེ་ཉམས་སུ་ལེན་པ་དང་། རྒྱལ་བའི་བཀའ་བསྟན་བཅོས་མཐའ་དག་ལ་ཐོས་བསམ་སྒོམ་གསུམ་བགྱིད་པ་ལ་དབང་ཐོབ་པ་ཡིན་པས་བཀའ་དྲིན་གཏང་རག་གི་ཡོན་དུ་ལུས་ལོངས་སྤྱོད་དགེ་རྩ་དང་བཅས་པ་ལྟོས་མེད་དུ་འབུལ་སྙམ་པ་འདིའི་རྗེས་ཟློས། དེང་ནས་བརྩམས་ཏེ་་བདག་བྲན་དུ། །ཁྱེད་ལ་བདག་ནི་འབུལ་ལགས་ན། །ཁྱེད་ཀྱིས་སློབ་མར་བཟུང་བ་དང་། །ཆ་ཡིས་ཀྱང་ནི་སྤྱད་དུ་གསོལ། །བརྗོད་ཅིང་མཎྜལ་འབུལ་ལོ། །འདིའི་བརྒྱུད་པ་ནི། རྫོགས་པའི་སངས་རྒྱས། འཕགས་པའི་གནས་བརྟན་ཡན་ལག་འབྱུང་། དཔལ་ལྡན་གྲོ་མོ་ཆེ་བདུད་རྩི་གྲགས། ཞང་སྟོན་ཆོས་ཀྱི་བླ་མ། སྣར་ཐང་སངས་རྒྱས་སྒོམ་པ་སེང་གེ་སྐྱབས།«་་་་་འདི་གཉིས་གྲོ་མོ་ཆེའི་སློབ་མར་འདུག་པ་བར་འདིར་ཞང་སྟོན་དགོས་མི་དགོས་བརྟག »དགེ་བའི་བཤེས་གཉེན་མཆིམས་ནམ་མཁའ་གྲགས། ཞོར་བ་འཁོར་ལོ་སེང་གེ ལ་རུ་བ་བསོད་ནམས་སེང་གེ མཁན་ཆེན་འོད་ཟེར་སེང་གེ ཀུན་མཁྱེན་མུས་སྲད་པ་དཔལ་ལྡན་སེང་གེ གཉགས་དབོན་མཁན་ཆེན་བསོད་ནམས་བཟང་པོ། ཀུན་མཁྱེན་བན་སྒར་བ་འཇམ་དཔལ་བཟང་པོ། རྒྱལ་དབང་ཀརྨ་པ་ཆོས་གྲགས་རྒྱ་མཚོ། ངོ་ཁྲོ་རབ་འབྱམས་པ་པཎ་ཆེན་དབང་ཕྱུག་དཔལ། བླ་མ་མ་ཎི་བ་ཀུན་དགའ་རྣམ་རྒྱལ། སི་ཏུ་རིན་པོ་ཆེ་རྗེ་བཙུན་ཆོས་ཀྱི་གོ་ཆ། བླ་མ་རིན་པོ་ཆེ་ཀརྨ་བཟང་པོ། དེས་བདག་དགེ་སློང་ཆོས་ཀྱི་རྒྱལ་མཚན་ལའོ། །དེ་ལྟར་དབང་ཐོབ་ནས་རྒྱལ་བསྟན་རིན་པོ་ཆེ་ལུང་རྟོགས་ཀྱི་ཉམས་ལེན་ཐམས་ཅད་གཅིག་ཏུ་བསྡུས་པ། ཆོས་སྤྱོད་བཅུ་ཉམས་སུ་ལེན་ཚུལ་དགེ་བའི་བཤེས་གཉེན་སྣར་ཐང་པ་ཆེན་པོ་མཆིམས་ནམ་མཁའ་གྲགས་ཀྱི་གསུང་བཞིན་བརྗོད་པ་ལ། དང་པོ་ཡི་གེ་འབྲི་བ་ནི། སྦྱོར་བ་གནས་ཁང་ཆག་ཆག་གདབ། ཕྱགས་དར་བྱས་ལ་མཎྜལ་བྱུགས་ཏེ། རེ་ཁཱ་གཉིས་སྐོར་དང་། མེ་ཏོག་ཚོམ་བུ་དགུ་བཀོད་ལ། དེའི་སྟེང་དུ་ཁྲི་བཞག་དེ་ལ་ཁྲི་གཡོགས་བཀབ། དེའི་སྟེང་དུ་དཔེ་བཞུགས། མཆོད་པ་ཅི་འབྱོར་བཤམ། རང་སྟན་བདེ་བ་ལ་འདུག་སྟེ་སྐྱབས་འགྲོ་སེམས་བསྐྱེད་བྱ། མཆོད་པ་ཕུལ་ལ་གསོལ་བ་གདབ། དཔེ་ཞལ་ཕྱེ་བའི་ཚེ་དེའི་ཡིག་འབྲུ་རྣམས་འོད་ཀྱི་རྣམ་པར་བྱོན་ནས་བདག་གི་སྤྱི་བོར་ཐིམ་པས་ཉོན་མོངས་པ་དང་སྡིག་སྒྲིབ་དག་པར་བསམ་པ་ལན་གསུམ་ཙམ་བྱས་ལ། དངོས་གཞི་བྲིས་པའི་ཡི་གེ་སྤྲུལ་པའི་སྐུར་བྱོན་པར་བསམ་སྟེ་དོན་ཡང་དེ་ལྟར་ཡིན། སངས་རྒྱས་ཀྱིས་བྱིན་གྱིས་མ་བརླབས་ན་ཡི་གེ་འབྲིར་མི་བཏུབ་པ་ཡིན་ནོ། །མཇུག་དགེ་བ་བསྔོ་ཞིང་མི་དམིགས་པས་རྒྱས་གདབ་བོ་གསུངས། གཉིས་པ་མཆོད་པ་ནི། རྟེན་མཆོད་པ་བཤམས་པ་སྔོན་དུ་བཏང་བ་ལ་མཎྜལ་གྱི་སྟེང་དུ་གླེགས་བམ་བཞུགས་ཏེ་སྦྱོར་རྗེས་སྔར་བཞིན་ལས། དངོས་གཞི་ཡིག་འབྲུ་ལས་འོད་བྱུང་ནས་བདག་ལ་ཞུགས་པས་སྡིག་སྒྲིབ་དག་པར་བསམ་ཞིང་མཆོད་པ་འབུལ། འདི་བཅུ་ཀ་ལ་དགོས་པའི་ཐུན་མོང་གི་ཆོས་སོ་གསུངས། གསུམ་པ་གླེགས་བམ་སྦྱིན་པ་ནི། ཡུལ་དང་ཆོས་ལ་གདན་དང་མཆོད་པ་བཤམས་ལ། ཡུལ་དང་དབུལ་བ་པོ་གཉིས་ཀས་སེམས་བསྐྱེད་པ་དང་། ལྷག་པར་དད་པ་དང་། སེམས་དྭང་བ་སྟེ་ཆོས་གསུམ་གསུམ་དྲུག་དང་ལྡན་པར་དགོས་ཀྱིས། གཞན་དུ་ན་གཉིས་ཀ་མི་རུང་ངོ་། །ཚུལ་ནི་ཕྱག་ཏུ་ཕུལ་བ་འདི་ལ་ཆོས་སྤྱོད་བཅུ་རྫོགས་པར་མཛོད་ལ་སེམས་ཅན་གྱི་དོན་མཛད་པར་ཞུ། ཞེས་བརྗོད་དོ། །ཡུལ་གྱིས་ཀྱང་དེ་ལྟར་ཁས་བླང་། སྦྱོར་རྗེས་སྔར་བཞིན་ནོ་གསུངས། བཞི་པ་ཉན་པའི་ཆོས་ནི་སྦྱོར་རྗེས་འདྲ། དངོས་གཞི་ནི་འཆད་པ་པོ་ལ་སྟོན་པའི་འདུ་ཤེས་སུ་བྱས་ལ་ཞལ་གྱི་སྒོ་དང་ཕྱག་དཔེ་ཡིག་འབྲུ་ལས་འོད་བྱུང་སྟེ། ལྷ་མ་སྲིན་སྡེ་བརྒྱད་དང་འཁོར་རྣམ་བཞི་ལ་སོགས་པ་འཁོར་ཐམས་ཅད་ལ་ཕོག་པས་ཐོག་མ་མེད་པ་ནས་བསགས་པའི་ལས་ཀྱི་སྡིག་སྒྲིབ་དག་པ་ལ་སོགས་པ་ལན་གསུམ་ཙམ་བྱ་སྟེ། མ་ཡེངས་པར་ཉན་པར་བྱའོ་གསུངས། ལྔ་པ་ཀློག་པའི་ཆོས་སྤྱོད་ནི། སྦྱོར་བ་བཀོད་པ་བཤམས་པ་སྔོན་དུ་བཏང་ནས། སྟོན་པའི་སློབ་མ་སེམས་ཅན་གང་སུ་དག །འཇིག་རྟེན་ཁམས་ན་གནས་པ་ཀུན་ཉོན་ཅིག །དེང་འདིར་སྟོན་པས་ཆོས་ཀྱི་ཆར་འབེབས་ཀྱི། །སུ་དག་ཉན་པར་འདོད་པ་འདིར་ཤོག་ཅིག །ཅེས་བརྗོད་ལ་མདོར་ན་བརྗོད་བྱ་རྗོད་བྱེད་དང་བཅས་པ་ལ་ཡིད་གཏོད་པ་དང་། གཞན་ལ་ཆོས་སྟོན་པ་དང་། བསྟན་པ་ཀླད་ལ་བཀུར་བ་དང་། བྱང་ཆུབ་སེམས་ཀྱི་འདུ་ཤེས་ཏེ། འདུ་ཤེས་བཞི་བཞག་ལ། དངོས་གཞི་རྐྱེན་མྱུར་བུལ་ལ་སོགས་པའི་སྐྱོན་སྤངས་ཏེ། ཐུན་མཚམས་སྐབས་བུ་ཆུང་དུ། ཚིག་འཕྲོ་བཟང་པོ་ལ་བཞག་ཅིང་རྗེས་སྔར་བཞིན་ནོ་གསུངས་སོ། །དྲུག་པ་ལེན་པ་ནི་སྦྱོར་རྗེས་སྔར་བཞིན་ལས། དངོས་གཞི་དཔེ་ལས་ཚིག་དོན་ལེན་པ་སྟེ་ཅི་ཙམ་ནུས་པ་རྨི་ལམ་སྒྱུ་མ་ལྟ་བུའི་བློས་ཕར་ཕྱིན་དྲུག་ལྡན་དུ་ལེན་པ་ཡིན་ལ། བདུན་པ་འཆད་པ་ནི། སྦྱོར་རྗེས་གཞན་འདྲ་བ་ལ་རང་གི་ལྕེ་ལས་འོད་འཕྲོས་ཏེ་འཁོར་ཐམས་ཅད་ལ་ཕོག་པས་ཆོས་སྤངས་ལ་སོགས་པ་ཆོས་རྟོགས་པའི་གེགས་སྡིག་སྒྲིབ་ཐམས་ཅད་དག་པར་བསམ་ཞིང་། ཆོས་སྒྲོགས་པ་སྔོན་དུ་བཏང་སྟེ་སྟོན་པར་འདུ་ཤེས་པས་བཤད་པར་བྱའོ་གསུངས། བརྒྱད་པ་ཁ་ཏོན་བྱེད་པ་ཀློག་པ་བཞིན་ལས་ཡིག་འབྲུ་ལས་འོད་འཕྲོས་པ་མི་དགོས་གསུངས། དགུ་པ་དེ་སེམས་པ་ནི་ཚུལ་བཞིན་སེམས་པ་སྟེ། དཔེ་ལས་སེམས་ན་སྦྱོར་བ་འབྲི་བ་བཞིན་ལས་དངོས་གཞི་ཇི་ཙམ་ནུས་པ་སེམས་ལ། དཔེ་མེད་ནའང་དཔེ་བཞུགས་པ་ལས་གཞན་འདྲའོ། །བཅུ་པ་བསྒོམ་པ་ནི། སྤྱིར་ཆོས་སྤྱོད་བཅུའི་གཙོ་བོ་ཐོས་བསམ་སྒོམ་གསུམ། དེ་ཡང་གཙོ་བོ་སྒོམ་པ། དེ་ལ་གཞུང་དང་དོན་བསྒོམ་པ་གཉིས་ལས། དང་པོ་ནི་གཞན་དག་སེམས་དྲུག་གིས་སྒོམ་པར་བྱེད་དེ། འདིར་དེ་དག་ཐུན་མོང་མ་ཡིན་པ་ཁོ་ན་བསྒོམ་པ་མ་ཡིན་གསུངས། གཉིས་པ་ལ་སྙིང་པོའི་དོན་བསྒོམ་པ་ནི། བདག་མེད་གཉིས་ལ་སོགས་པ་དབུ་མའི་དོན་སྤྱིར་བསྒོམ་པ་ཡིན་ལ། མངོན་པར་རྟོགས་པའི་དོན་བསྒོམ་པ་ནི་མཁྱེན་པ་ཐོས་བསམ་གྱིས་གཏན་ལ་ཕབ་ནས། སྦྱོར་བཞིའི་ཚུལ་དུ་ཉམས་སུ་ལེན་པ་སྟེ། རྣམ་པའི་ཁྲིད་དུ་བསྟན་པ་ལྟར་ཉམས་ལེན་དུ་བྱའོ། །དེ་ལྟར་རྗེས་རྨི་ལམ་སྒྱུ་མ་ལྟ་བུའི་བློས་ཕར་ཕྱིན་དྲུག་ལྡན་དུ་ཆོས་སྤྱོད་བཅུ་ལ་འབད་པས་མཉམ་གཞག་གི་རྟོགས་པ་འཕེལ་ལ། མཉམ་གཞག་སྲིད་ཞི་མཉམ་ཉིད་ལེགས་པར་སྐྱེས་ན་ཡང་རྗེས་དེ་ལྟར་འབྱུང་སྟེ། མཉམ་རྗེས་རྒྱུ་འབྲས་ཀྱི་ཚུལ་ལོ་གསུངས། དེ་ལྟར་ནོར་བུ་བསྟན་པ་སྤྱི་དབང་བསྐུར་ཚུལ་ཆོས་སྤྱོད་རིན་པོ་ཆེ་རྣམ་པ་བཅུའི་ཉམས་ལེན་དང་བཅས་པ་འདི་ནི། ཏཱའི་སི་ཏུར་གྲགས་པ་དགེ་སློང་ཆོས་ཀྱི་རྒྱལ་མཚན་དགེ་ལེགས་དཔལ་བཟང་པོས་རྒྱལ་མཁར་རྩེའི་སྐྱེད་མོས་ཚལ་དུ་གོང་ར་ལོ་ཆེན་པའི་དབོན་པོ་རིག་འཛིན་མཧཱ་ལོ་ཙཱ་བ་ངག་དབང་བཟང་པོར་འདི་ཉིད་ཀྱི་དབང་བསྐུར་བགྱིས་པའི་ཚེ་ཟིན་བྲིས་སུ་བཀོད་པ་སྟེ། དེ་ལྟར་དགེ་བས་བདག་གཞན་འགྲོ་བ་རྣམས། །ཟུང་འཇུག་མཆོག་ཏུ་མི་འགྱུར་བདེ་ཆེན་གྱི། །རྣམ་པ་ཀུན་ལྡན་རྡོ་རྗེ་སེམས་འགྲུབ་སྟེ། །ལུང་རྟོགས་བསྟན་དོན་མཐར་ཐུག་མངོན་གྱུར་ཤོག། །།སརྦ་དཱ་མངྒ་ལཾ།། །། ༈ བལ་ཡུལ་མཆོད་རྟེན་རིན་པོ་ཆེ་བྱ་རུང་ཁ་ཤོར་གྱི་ཉེ་འགྲམ་རྒྱལ་ཡོངས་ས་ཆེན་ཞེས་པ་གློག་ཀླད་དཔར་ཁང་ལས། བདེར་གཤེགས་༧སྐྱབས་རྗེ་བཅོ་བརྒྱད་ཁྲི་ཆེན་རྡོ་རྗེ་འཆང་མཆོག་གི་ཐུགས་དགོངས་རྫོགས་ཆེད། སྐྱབས་འོག་པ་ཚར་གྲྭ་གུ་རུས་གློག་ཀླད་ཕྱག་དེབ་ཆེད་འགྲེམ་སྤེལ་ཞུས་པའི་དགེ་འབྲས་སངས་རྒྱས་ཞིང་དུ་བསྔོའོ།། །།

༼ཅ༽